Յոզեֆ Լյուդվիգ Արմանսպերգ

Կոմս Յոզեֆ Լյուդվիգ Արմանսպերգ (, ), Ռեգենտության նախագահ Հունաստանում (1833-1835)։

Կենսագրություն 
Ծնվել է 1787 թվականի փետրվարի 28-ին Քյոթցթինգում, Ներքին Բավարիայում։ Արմանսպերգը սերում է Բավարիայի ազնվականական ընտանիքից, որը 1719 թվականի ստացել էր բարոնի, իսկ 1790 թվականին՝ կոմսի տիտղոս։

Լանդսհուտում ավարտելով գիտական դասընթացը՝ նա 1808 թվականին անցել է բավարիական պետական ծառայության և 1813 ու 1816 թվականներին եղել է բավարիական բանակի քաղաքացիական կոմիսարը։

1816-1823 թվականներին նա, որպես Ռեյնի օկրուգի տնօրեն, աչքի է ընկել ֆինանսական ոլորտի կազմակերպմամբ։ 1815 թվականին պատգամավոր ընտրվելով՝ զբաղեցրել է Երկրորդ պալատի երկրորդ նախագահի պաշտոնը և ղեկավարել է չափավոր լիբերալ ընդդիմությունը։

Լյուդվիգ I թագավորը, գահ բարձրանալով, նրան կանչել է Մյունխեն։ Կարճ ժամանակում նա ցկյանս դարձել է արքայի պետական խորհրդականը, ներքին գործերի, ինչպես նաև՝ ֆինանսների և արտաքին գործերի նախարարը։ Բայց այն բանից հետո, երբ 1831 թվականին բուռն լանդտագում Արմանսպերգը մի քանի անգամ փորձ կատարեց հարելու ազատական կուսակցությանը՝ նա լանդտագի ավարտին հեռացվեց նախարարությունից։

Կարճ ժամանակ անց նա դարձավ 1832 թվականի մայիսի 7-ին ստորագրված Լոնդոնյան պայամանագրով կազմավորված Հունաստանի Ռեգենտության ղեկավարը։ Որպես Ռեգենտության խորհրդի նախագահ Արմանսպերգը երիտասարդ արքա Օտտոնի հետ միասին 1833 թվականի փետրվարի 6-ին ափ իջավ Նավպլիում։ 1835 թվականի հունիսից մինչև 1837 թվականի փետրվարի 14-ը նա եղել է պետական կանցլեր և վերջին ամիսներին՝ արքայի՝ Գերմանիայում գտնվելու ժամանակ, անսահմանափակ լիազորություններով ղեկավարել է երկիրը։

Նրա քառամյա կառավարումը Հունաստանին մեծ օգուտներ բերեց։ Բայց, հազարավոր խոչընդոտներով, մեկը մյուսի հանդեպ անվստահաբար տրամադրված կուսակցություններով շրջապատված, եվրոպական մեծ տերությունների դեսպանների միջև եղած մրցակցություններով և ինտրիգներով կաշկանդված, ռեգենտության մյուս անդամների հետ տարաձայնություններ ունենալով՝ նա չկարողացավ երկար մնալ իր պաշտոնում։ Հրաժարվելով պաշտոնից՝ 1837 թվականին նա հեռացավ Հունաստանից, մեկնեց Դեգենդորֆի մոտակայքում գտնվող իր կալվածք՝ Էգգ, և հասարակական գործերին մասնակցում էր միայն որպես պետական խորհրդատու։

Մահացել է 1853 թվականի ապրիլի 3-ին։

Ծանոթագրություններ

Աղբյուրներ 
 

Հունաստանի պատմություն
Հունաստանի վարչապետներ
Հունաստանի ռեգենտներ
Բավարիայի գիտությունների ակադեմիայի անդամներ
Հունաստանի քաղաքական գործիչներ
Գերմանիայի քաղաքական գործիչներ
Գերմանացի դիվանագետներ